ΓΡΑΠΤΗ ΕΡΩΤΗΣΗ P-0458/98 υποβολή: Roberta Angelilli (NI) προς την Επιτροπή (16 Φεβρουαρίου 1998)

Θέμα: Δίκτο οπτικών ινών από την Telecom Italia και το Δήμο της Ρώμης

Πριν από ένα και πλέον χρόνο, ο Δήμος της Ρώμης ξεκίνησε, σε συνεργασία με την Telecom Italia, μια διαφημιστική εκστρατεία (η οποία συνεχίζεται) για την προβολή του σχεδίου ROMA NEXUS (στο πλαίσιο του προγράμματος Socrate) που αποβλέπει στην εγκατάσταση δικτύου οπτικών ινών για την επικοινωνία με τους πολίτες. Το σχέδιο αυτό αποδείχθηκε εξαιρετικά δαπανηρό, καθώς για τη μερική υλοποίησή του έχουν ήδη πραγματοποιηθεί στο υπέδαφος εκσκαφές 100 χιλιομέτρων, με αποτέλεσμα να δημιουργηθούν πολλά προβλήματα στον πληθυσμό. Ωστόσο, τον Μάιο του 1997, η Telecom Italia ανήγγειλε, στο πλαίσιο του βιομηχανικού της σχεδίου και βάσει της κτηθείσας πείρας σε διεθνές επίπεδο, τη σκοπιμότητα αντικατάστασης των οπτικών ινών από την τεχνολογία ADSL (Asynchronous Digital Subscriver Line), η οποία στην πράξη καθιστά δυνατή την καλωδίωση του επικοινωνιακού δικτύου με τη χρησιμοποίηση του δικτύου «τηλεφωνικής επικάλυψης» (ήτοι του ήδη υπάρχοντος δικτύου από χαλκό που χρησιμοποιείται για την τηλεφωνία), αντί για την εκ νέου εγκατάσταση των υαλοϊνών που, μεταξύ άλλων, απαιτοεί χρονοβόρα και δαπανηρά έργα υπόγειων εκσκαφών, οι οποίες έχουν ως αποτέλεσμα την καταστροφή των πεζοδρομίων. Έτσι, τον Ιανουάριο του 1998, η Telecom Italia ανήγγειλε πως, σε ό,τι αφορά την πόλη της Ρώμης, θα πραγματοποιηθεί μόνον το 25% των εκσκαφικών εργασιών που προβλέπονται για την εγκατάσταση των υαλοϊνών, δεδομένου ότι από το 1999 η παροχή των τηλεματικών υπηρεσιών θα διασφαλίζεται με τη χρησιμοποίηση μόνον του συστήματος ADSL. Ερωτάται λοιπόν η Επιτροπή:

1. Βάσει των όσων προαναφέρθηκαν, μήπως η διαφήμιση του Δήμου της Ρώμης και της Telecom Italia «Με το δίκτυο οπτικών ινών διασφαλίζεται το μέλλον της πόλης αυτής» αποτελεί παραβίαση του κοινοτικού δικαίου δυνάμει της οδηγίας 84/450/ΕΟΚ ((EE L 250 της 19.09.1984, σελ. 17.)) σχετικά με την παραπλανητική διαφήμιση, καθώς όχι μόνον θα χρησιμοποιηθεί για την καλωδίωση άλλη τεχνολογία (ADSL) και όχι μόνον αυτή των οπτικών ινών, αλλά γίνονται και προσπάθειες να πεισθούν οι πολίτες, μ' όλα τα προβλήματα στα οποία υποβάλλονται, ότι θα διαθέτουν μια εξαιρετικά προηγμένη τεχνολογία οπτικών ινών, τη στιγμή που οι ίδιοι οι φορείς προώθησης έχουν παραδεχθεί ότι το μέλλον του τηλεματικού δικτύου στηρίζεται στην τεχνολογία ADSL;

2. Θα μπορούσε να αξιολογήσει κατά πόσον υπήρξε στρέβλωση του ανταγωνισμού, ήτοι να εκτιμήσει τον αρνητικό αντίκτυπο της διαφημιστικής αυτής εκστρατείας στους δυνητικούς ανταγωνιστές της Telecom στην παροχή υπηρεσιών ευρείας κλίμακας, οι οποίοι είναι ήδη σε θέση να προσφέρουν το υλικό για τη λειτουργία του δικτύου σε ADSL;

Απάντηση του κ. Bangemann εξ ονόματος της Επιτροπής (24 Μαρτίου 1998)

1. Η επιλογή συγκεκριμένης τεχνολογίας αποτελεί εσωτερική στρατηγική απόφαση κάθε επιχείρησης η οποία βασίζεται σε ορισμένα στοιχεία, όπου περιλαμβάνονται η τρέχουσα και την δυνητική ζήτηση υπηρεσιών που πρέπει να υποστηρίζονται από την εν λόγω τεχνολογία, το χρηματοοικονομικό δυναμικό της επιχείρησης και το αναμενόμενο ποσοστό απόδοσης ως προς την επένδυση. Υπό αυτήν την προοπτική πρέπει να εξεταστεί η απόφαση του ιταλικού οργανισμού τηλεπικοινωνιών Telecom Italia να αντικαταστήσει εν μέρει μόνο τα χάλκινα σύρματα με οπτικές ίνες στην πόλη της Ρώμης και, αντ' αυτού, να χρησιμοποιήσει την τεχνολογία ADSL προκειμένου να βελτιωθεί η χωρητικότητα μετάδοσης των υπαρχόντων συρμάτων. Ως προς τη διαφημιστική εκστρατεία, η Επιτροπή δεν διαθέτει επαρκή στοιχεία για να αξιολογήσει κατά πόσον παραβιάστηκε η οδηγία 84/450/ΕΟΚ. Ωστόσο, η Επιτροπή θα εξετάσει την δυνατότητα να ζητήσει περαιτέρω πληροφορίες από την Telecom Italia ώστε να ολοκληρώσει την αξιολόγησή της.

2. Η Επιτροπή γνωρίζει ότι, δεδομένου ότι προσφάτως μόνον ολοκληρώθηκε το κανονιστικό πλαίσιο που διέπει τον τομέα αυτό στην Ιταλία, η εκστρατεία της Telecom Italia είναι επιβεβλημένο να παρακολουθηθεί με ιδιαίτερη προσοχή ώστε να εντοπιστούλν οποιεσδήποτε επιπτώσεις στρέβλωσης του ανταγωνισμού στην αγορά υποδομών. Σε περίπτωση που υπάρξουν καταγγελίες, η αναγγελία επενδύσεων είναι δυνατόν να εξεταστεί τόσο από τις εθνικές αρχές που είναι αρμόδιες για τον ανταγωνισμό και τις τηλεπικοινωνίες όσο και από την Επιτροπή και ενδέχεται να ληφθούν αποφάσεις εφόσον διαπιστωθεί ότι στρεβλώνεται ο ανταγωνισμός.